Mønster dåpskjole og kjortel

Før du begynner med noe annet, må du først ta noen valg.

1. Kjortel eller kjole?
2. Vil du gjøre noen tilpasninger eller endringer på grunnmønsteret(eks. Puffermer, trompetermer, knapper vs. glidelås, etc.)? Da må du klippe ut mønsterdelene slik at dette lar seg gjøre.
3. Les punktene om grunnmønsterdelene og variasjonene for informasjon om justeringer og tilpassning.

# Om grunnmønsterdelene:

**Forstykke:** Forstykkedelen klippes på en brett så den blir symmetrisk. Hvis man ønsker å ha glidelås eller annen lukning foran istedenfor bak, klipper man bare to like stykker istedenfor, og legger til 1cm til søm nærmest midten på hvert av forstykkene.

**Bakstykke:** bakstykkemønsteret klippes to ganger, her er det lagt til sømrom til glidelås/lukning. Ønsker du å ha lukningen foran, fjerner du bare sømkanten langs midten, og kan klippe den på en brett for å få ett sammenhengende stykke.

**Skjørt:** Skjørtstykkene skal totalt klippes dobbelt så bred som overdelen, og klippes i tre deler. En hel del til foran/bak- der det ikke er lukning, og to deler tilden siden som har lukning. Lengden kan man variere litt på etter ønske, men det står også i størrelsesguiden.

# Variasjoner:

**For puffermer:** legg til ønsket ekstra bredde i midten av mønsterdelen til ermer og legg til en rynketråd langs toppen av stykket som skal sys i ermehullet, og juster slik at ermet passer med ermehullet.

**For trompetermer:** tegn opp på mønsterdelen til ermer slik at den skrår utover istedenfor å gå rett ned. Her kan du også bestemme hvor lange og vide de skal bli.

**Knapper/glidelås:** legg til ekstra stoff til sømmonn, knappehull hvis knapper/glidelås skal være foran, og å fjerne det fra bakstykket. Kjortelen kan for eksempel ha knapper langs åpning foran, mens kjolen kan ha åpning bak, med glidelås. Man kan også være kreativ med sløyfer, bånd og andre lukningsmekanismer

**Øvrig:** kun fantasien setter grenser! Man ksn leke seg med variasjoner i lengde, materiale og mye mer. Det kan være lurt å teste litt før man klipper, og særlig i stoff med mønster, for å finne ut hva som blir finest i sluttproduktet.

Hvis du lurer på noe underveis, eller ønsker å se eksempler på variasjonene kan videoene på youtube være til god hjelp! <https://www.youtube.com/playlist?list=PLFCXxp5ANjxbizehZJnqbN76ti8biHegF>

Kjortel:
Kjortel-varianten har kortere overdel kortere skjørt, samt mulighet for åpning/lukkningsmekanisme foran. Denne oppskriften tar utgangspunkt i knapper foran på kjortelen. (mønsteret til overdelen klippes kortere ved merking på grunnmønsteret for riktig snitt)

1. Tegn opp nye utklippsstykker hvis du vil gjøre noe annerledes enn grunnmønsteret, eller bare klipp ut grunnmønsteret. Delen som skal være «skjørt» skal være dobbel bredde av overdel, og lengde spesifiseres i størrelsesguiden(kan også bestemmes etter eget ønske).
2. Klipp ut delene i stoffet du skal bruke etter utklippede stykker(totalt 4 forstykker og 2 bakstykker). Overdelen er fôret, så hvert av stykkene klippes to ganger, en til fôr og en til selve overdelen.(her kan man fint bruke ulike stoff.)
3. Sy skuldersøm på fôret og ytterstoff
4. Sy sammen fôr og ytterstoff i halsåpning, samt klipp små hakk på utsiden av sømmen så det legger seg pent i halsåpningen.
5. Vreng og sy en støttestikning(sy sømkanten fast i fôret).
6. Sy søm til rynkekant øverst på skjørt-delene, og tilpass dem til overdelene.
7. Sy ytterstoff på overdel og skjørt-stykkene sammen rett mot rett.
8. Brett fôret på overdelen over sømkanten mellom over og underdel og sy for hånd.
9. For kjortel med knapper foran: sy skråbånd på hver side langs åpning foran.
10. Pass til ermene til ermehull og sy fast rett mot rett langs skuldrene.
11. Siksak/overlock alle sårkanter
(kjortelen skal nå være sydd sammen i over/underdel samt langs skuldrene, men er fortsatt åpen i åpning foran og langs undersidene av ermene og videre ned langs sidene.)
12. Sy sammen rett mot rett langs underside ermer og helt ned langs sidene av kjortelen.
13. Fest knapper eller annen lukning i skråbåndene foran.
14. Brett inn sømkant ytterst på ermer og langs bunn av kjortelen og sy en kantsøm.

# Kjole:

Her har jeg tatt utgangspunkt i at kjolen monteres med glidelås på baksiden. Du bestemmer selv hvordan du vil gjøre det☺

1. Tegn opp eventuelle variasjoner av grunnmønsteret og klipp ut mønsterdeler.
2. Klipp stykkene ut i stoffet du skal bruke. Overdelen klippes dobbelt opp, da den er fôret. For åpning bak klippes bakstykket to ganger, og fordelen på en brett. Til skjørt-delen trenger du et forstykke og to bakstykker.
3. Overlock/siksak alle sårkanter på stykkene til skjørtet(tre deler, to bakstykker, lukkes med glidelås, knapp eller annen ønsket metode, og et forstykke).
4. Sy sidesømmer i skjørtet sammen og kløyvpress sømmen.
5. Sy sammen både fôret og ytterstoffet til overdelen hver for seg i skuldersømmene.
6. Legg fôrstoff og ytterstoff til overdel rett mot rett og sy halslinning.
7. Klipp små hakk langs halslinningen på utsiden av sømmen.
8. Sy en støttestikning i halslinningen(sømkant og fôrstoff sys sammen).
9. Tilpass ermene til ermehull og sy fast langs skuldrene.
10. Overlock/siksak alle sårkanter.
11. Sy sammen sidene langs ermene og ned langs overstykket.
12. Rynk skjørtdel og tilpass overdelen.
13. Sy over- og underdel sammen, men kun i det ytre overdel-stykket.
14. Brett fôret over sømmen mellom over- og underdel, og håndsy.
15. Sy sammen kjolen i åpningen bak fra bunnen til der du ønsker at lukningsmekanismen skal begynne(glidelås, knapper, knyting).
16. Sy fast lukningsmekanisme.
17. Brett inn sømkant ytterst på ermer og langs bunn av kjortelen og sy en kantsøm.

Lykke til!